Návrh NARIADENIE RADY, ktorým sa mení nariadenie (ES) č. 2866/98, pokiaľ ide o prevodný kurz eura pre Litvu /* COM/2014/0447 final - 2014/0208 (NLE) */





DÔVODOVÁ SPRÁVA 1. Kontext návrhu Dňa 4. júna 2014 Komisia prijala návrh rozhodnutia Rady v súlade s článkom 140 ods. 2 Zmluvy o fungovaní Európskej únie (ďalej len „zmluva“), v ktorom sa uvádza, že Litva spĺňa potrebné podmienky na prijatie eura a že výnimka pre Litvu sa ruší s účinnosťou od 1. januára 2015. V prípade kladného rozhodnutia bude musieť Rada následne prijať prevodný kurz medzi eurom a litovským litom s účinnosťou od 1. januára 2015. Nariadením Rady (ES) č. 2866/98 o prevodných kurzoch medzi eurom a menami členských štátov prijímajúcich euro[1] sa stanovujú neodvolateľné prevodné kurzy pre 18 členských štátov, ktoré sú v súčasnosti členmi eurozóny (Belgicko, Nemecko, Estónsko, Grécko, Španielsko, Francúzsko, Írsko, Taliansko, Cyprus, Lotyšsko, Luxembursko, Malta, Holandsko, Rakúsko, Portugalsko, Slovinsko, Slovensko a Fínsko). S cieľom rozšíriť rozsah tohto nariadenia na litovský lit je potrebné do tohto nariadenia doplniť odkaz na túto menu. Uvedené je cieľom tohto návrhu. 2. Výsledky konzultácií so zainteresovanými stranami a posúdení vplyvu Formálny postup podľa návrhu Komisie na nariadenie Rady zahŕňa konzultáciu s ECB. Rokovania s členskými štátmi o problémoch hospodárskej politiky v členských štátoch sa z rôznych hľadísk pravidelne uskutočňujú na pôde Hospodárskeho a finančného výboru, ECOFIN a euroskupiny. Zahŕňajú neformálne diskusie o záležitostiach, ktoré majú osobitný význam pre prípravu prípadného vstupu do eurozóny (vrátane devízovej politiky). Dialóg s členmi akademickej obce a inými záujmovými skupinami sa príležitostne uskutočňuje v rámci konferencií a seminárov. Ekonomický vývoj v eurozóne a v členských štátoch sa vyhodnocuje v rámci rôznych postupov koordinácie hospodárskej politiky a dohľadu (najmä podľa článku 121 zmluvy), ako aj v kontexte pravidelného monitorovania a analýzy vývoja jednotlivých členských štátov, aj v rámci celej zóny, ktoré uskutočňuje Komisia (vrátane predpovedí, pravidelných sérií publikácií, príspevkov pre Hospodársky a finančný výbor, ECOFIN a euroskupinu). V súlade so zásadou proporcionality a s predchádzajúcimi skúsenosťami sa formálne posúdenie vplyvu nepovažuje za potrebné. 3. Právne prvky návrhu 3.1. Právny základ Právnym základom tohto návrhu je článok 140 ods. 3 zmluvy, podľa ktorého Rada prijme prevodný kurz, pri ktorom euro nahradí menu členského štátu, pre ktorý bola podľa článku 140 ods. 2 zmluvy zrušená výnimka. Po konzultácii s ECB sa Rada uznesie o návrhu Komisie jednomyseľným hlasovaním členských štátov, ktorých menou je euro, a dotknutého členského štátu. 3.2. Subsidiarita a proporcionalita Návrh patrí do výlučnej právomoci Únie. Zásada subsidiarity sa preto neuplatňuje. Táto iniciatíva neprekračuje rámec nevyhnutný na dosiahnutie jej cieľa, a preto je v súlade so zásadou proporcionality. 3.3. Výber právneho nástroja Nariadenie je jediným vhodným právnym nástrojom na zmenu nariadenia Rady (ES) č. 2866/98 o prevodných kurzoch medzi eurom a menami členských štátov, ktoré prijímajú euro. 4. Vplyv na rozpočet Návrh nemá žiadny vplyv na rozpočet Únie. 5. Komentár k jednotlivým článkom 5.1. Článok 1 Navrhovaný kurz je súčasný ústredný kurz litovských litov v mechanizme výmenných kurzov (ERM II). Pokiaľ ide o ostatné meny, v súlade s nariadením Rady (ES) č. 1103/97[2] o určitých ustanoveniach týkajúcich sa zavedenia eura, je kurz stanovený na šesť platných číslic. 5.2. Článok 2 V tomto článku sa stanovuje dátum nadobudnutia účinnosti nariadenia na 1. januára 2015, čím sa zabezpečí, že jeho účinnosť bude v súlade s lehotami ostatných právnych aktov Rady týkajúcich sa prijatia eura v Litve, t. j. s dátumom zrušenia výnimky a s dátumom nadobudnutia účinnosti ostatných opatrení nevyhnutných na zavedenie eura v Litve. 2014/0208 (NLE) Návrh NARIADENIE RADY, ktorým sa mení nariadenie (ES) č. 2866/98, pokiaľ ide o prevodný kurz eura pre Litvu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 140 ods. 3, so zreteľom na návrh Európskej komisie[3], so zreteľom na stanovisko Európskej centrálnej banky[4], keďže: 1. Nariadením Rady (ES) č. 2866/98[5] sa od 1. januára 1999 stanovujú prevodné kurzy eura. 2. Podľa článku 4 Aktu o pristúpení z roku 2003 je Litva členským štátom, pre ktorý platí výnimka v zmysle článku 139 ods. 1 zmluvy. 3. Podľa rozhodnutia Rady 2014/.../EÚ z ...[6] Litva spĺňa podmienky potrebné na prijatie eura a výnimka pre Litvu sa má zrušiť s účinnosťou od 1. januára 2015. 4. Zavedenie eura v Litve si vyžaduje prijatie prevodného kurzu medzi eurom a litovským litom. Tento prevodný kurz by mal byť stanovený na 3,45280 litov za 1 euro, čo zodpovedá súčasnému ústrednému kurzu litovských litov v mechanizme výmenných kurzov (ERM II). 5. Nariadenie (ES) č. 2866/98 by sa preto malo zodpovedajúcim spôsobom zmeniť, PRIJALA TOTO NARIADENIE: Článok 1 V článku 1 nariadenia (ES) č. 2866/98 sa medzi prevodné kurzy platné pre lotyšský lat a luxemburský frank vkladá tento riadok: „= 3,45280 litovských litov“. Článok 2 Toto nariadenie nadobúda účinnosť 1. januára 2015. Toto nariadenie je záväzné v celom rozsahu a priamo uplatniteľné vo všetkých členských štátoch. V Štrasburgu Za Radu predseda [1] Ú. v. ES L 359, 31.12.1998, s. 1. [2] Ú. v. ES L 162, 19.6.1997, s. 1. [3] Ú. v. EÚ C,... , s.. [4] Ú. v. EÚ C,... , s.. [5] Nariadenie Rady (ES) č. 2866/98 z 31. decembra 1998 o prevodných kurzoch medzi eurom a menami členských štátov, ktoré prijímajú euro (Ú. v. ES L 359, 31.12.1998, s. 1). [6] Rozhodnutie Rady 2014/.../EÚ z ... o prijatí eura Litvou od 1. januára 2015 […].